Musikant se moordenaars gevonnisThoriso Themane (Foto: ANA) Die musikant Thoriso Themane se moordenaars, onder wie vier tieners, is Woensdag gevonnis. Themane (28) is in 2019 in ŉ park in Polokwane, Limpopo, doodgeslaan. Twee volwassenes, Chuene Maleka en Alfred Mothapo, het saam met ses tieners in die landdroshof in Polokwane verskyn in verband met Themane se moord. Die tieners was ten tyde van die aanranding tussen 14 en 16 jaar oud. Hulle is nou 18 jaar of ouer. Volgens Mashudu Malabi-Dzhangi, woordvoerder van die Nasionale Vervolgingsgesag (NVG), het die vonnisoplegging ingevolge die Wet op Kindergeregtigheid geskied aangesien die misdryf gepleeg is toe die tieners minderjarig was. Daar was aanvanklik sewe tieners in die saak betrokke, maar een – Tlisetso Mphahlele (14) – het voor die verhoor gesterf. Vier van die tieners, Kgothatso Tumelo Teffo (18), Raofa Mahloromela Vincent Mothemela (18), Tshiamo Miyeni (19) en Lesetja Kabelo Ramokgopa (20), is in Desember skuldig bevind op aanklag van moord. Hulle is elk tot tien jaar tronkstraf gevonnis. Die ander twee tieners, Thabang Mohubedi (20) en Adaho Mudau (20), wat skuldig bevind is op aanklag van aanranding, is elk drie jaar tronkstraf opgelê wat vir vyf jaar opgeskort is. Maleka en Mothapo is elk ’n boete van R20 000 opgelê of vyf jaar direkte tronkstraf op aanklag van aanranding met die doel om ernstig te beseer. Maroela Media het vroeër berig Themane, ŉ plaaslike musikant van Polokwane, is op 23 Februarie 2019 in die Florapark in die stad aangerand, waarna hy vir dood agtergelaat is. Themane was glo op pad huis toe van ŉ musiekoefening by sy kerk toe hy deur ŉ groep oorval en aangerand is. Video’s van die voorval wys hoe ŉ bebloede Themane gesleep, geslaan en geskop word en hoe sy liggaam later in die straat afgesleep word. Themane het later in die hospitaal aan sy beserings beswyk.